b'\n_START_ARTICLE_\nIakov Borisovici Zeldovici\n_START_SECTION_\nBiografie ,,\n_START_PARAGRAPH_\nA studiat la Institutul Politehnic din Sankt-Petersburg dar nu l-a absolvit. A fost membru ULCT \xc3\xaentre anii 1928-1942. \xc3\x8en anul 1931 a lucrat la Institutul de Fizic\xc4\x83 Chimic\xc4\x83  din Moscova. Ulterior a participat \xc3\xaempreun\xc4\x83 cu A.D. Saharov, N.N. Bogoliubov la proiectul atomic sovietic p\xc3\xa2n\xc4\x83 \xc3\xaen anul 1963 inclusiv. \xc3\x8en anul 1964, dup\xc4\x83 terminarea lucrului la proiectul atomic a fost neangajat timp de 1 an \xc8\x99i abia de la sf\xc3\xa2r\xc8\x99itul anului 1964 a fost angajat la Institutul de Matematic\xc4\x83 aplicat\xc4\x83 al Academiei de \xc8\x99tiin\xc8\x9be din URSS, unde printre colegi i-a avut \xc8\x99i pe al\xc8\x9bi colaboratori ai proiectului atomic: Andrei N. Tihonov, \xc8\x99.a.. Candidat \xc3\xaen \xc8\x99tiin\xc8\x9be fizico-matematice (1936), doctor \xc3\xaen \xc8\x99tiin\xc8\x9be fizico-matematice(1939), profesor al facult\xc4\x83\xc8\x9bii de fizic\xc4\x83 a Universit\xc4\x83\xc8\x9bii M.V. Lomonosov de la Moscova din 1966. Membru corespondent al Academiei de \xc8\x99tiin\xc8\x9be din URSS din 1946, Academician al Academiei de \xc8\x99tiin\xc8\x9be din URSS din anul 1958.  Laureat al Premiilor Stalin (ulterior Premiul de Stat al URSS) pentru anii 1943, 1949, 1951, 1953. Zeldovici a fost laureat al Premiului Lenin din URSS pentru anul 1956. Este renumit prin faptul, c\xc4\x83 nu a fost membru al Partidului Comunist (PCUS)._NEWLINE_Este \xc3\xaenmorm\xc3\xa2ntat la cimitirul Novodevicie la Moscova.\n_START_SECTION_\nCrea\xc8\x9bia \xc8\x99tiin\xc8\x9bific\xc4\x83\n_START_PARAGRAPH_\nEste unul dintre fizicienii de anvergur\xc4\x83 din URSS, talent-polivalent, cu realiz\xc4\x83ri majore \xc3\xaen domeniul chimiei fizice \xc8\x99i, \xc3\xaen spe\xc8\x9b\xc4\x83, a fizicii detona\xc8\x9biei,  fizicii atomice \xc8\x99i nucleare, fizicii particulelor elementare, astrofizicii, gravita\xc8\x9biei \xc8\x99i cosmologiei, fizicii corpului solid. A creat o \xc8\x99coal\xc4\x83 \xc8\x99tiin\xc8\x9bific\xc4\x83 important\xc4\x83, \xc3\xaen spe\xc8\x9b\xc4\x83 \xc3\xaen domeniul astrofizicii, cosmologiei, fizicii nucleare \xc8\x99i a particulelor elementare. A fost at\xc3\xa2t experimentator c\xc3\xa2t \xc8\x99i un teoretician ilustru. Ca realiz\xc4\x83ri de profunzime poate fi umbrit doar de Lev Landau, iar ca arie de preocup\xc4\x83ri \xc8\x99tiin\xc8\x9bifice este comparabil cu Vitalie Ghinzburg.  _NEWLINE_Unul dintre primii tutori \xc8\x99tiin\xc8\x9bifici ai lui Zeldovici a fost academicianul Boris Petrovici Konstantinov, care l-a \xc3\xaendreptat spre chimia fizic\xc4\x83 \xc8\x99i cea nuclear\xc4\x83. A cercetat mecanismul de oxidare a  azotului \xc3\xaentr-o reac\xc8\x9bie \xc3\xaen lan\xc8\x9b \xc8\x99i undele de \xc8\x99oc . Specialist \xc3\xaen teoria detona\xc8\x9biei, creator al\xc4\x83turi de Iuliu Hariton \xc8\x99i Nicolai Bogoliubov a bombei atomice sovietice la biroul de construc\xc8\x9bii de la Sarov, regiunea Nijnii-Novgorod, aflat sub conducerea lui Igor Kurceatov. Ulterior a colaborat cu Andrei Dmitrievici Saharov \xc8\x99i Iuri Trutnev la construc\xc8\x9bia bombei cu hidrogen, proiect ini\xc8\x9biat de Igor Tamm._NEWLINE_Unul dintre cercet\xc4\x83torii reputa\xc8\x9bi ai fizicii nucleului din URSS, av\xc3\xa2nd contribu\xc8\x9bii importante \xc3\xaen teoria difuziei particulelor elementare pe nuclee. Unul dintre principalii promotori ai teoriei gravita\xc8\x9biei \xc8\x99i cosmologiei \xc3\xaen anii 1970-1980 \xc3\xaen URSS. _NEWLINE_\xc3\x8en anii 1939-40 a efectuat \xc3\xaen colaborare cu Iuliu Hariton calculul procesului de fisiune a uraniului \xc3\xaen reac\xc8\x9bie de lan\xc8\x9b \xc8\x99i a cercetat randamentul neutronilor. A dezvoltat teoria reactorului omogen cu neutroni termici \xc8\x99i absorb\xc8\x9bia de rezonan\xc8\x9b\xc4\x83 a neutronilor \xc3\xaen U-238. A examinat cinetica reactorului \xc8\x99i a ar\xc4\x83tat rolul principial al neutronilor \xc3\xaent\xc3\xa2rzia\xc8\x9bi la func\xc8\x9bionarea lui._NEWLINE_A anticipat posibilitatea re\xc8\x9binerii neutronilor ultrareci \xc3\xaentr-un vas cu pere\xc8\x9bi reflectori, a ar\xc4\x83tat posibilitatea existen\xc8\x9bei nucleelor cu surplus de neutroni (He cu 8 nucleoni). A introdus no\xc8\x9biunea de sarcin\xc4\x83 leptonic\xc4\x83 (1952-1953), a anticipat dezintegrarea -\xce\xb2 a pionilor cu cu sarcin\xc4\x83 electric\xc4\x83 (1954) \xc8\x99i, \xc3\xaen colaborare cu S. Ger\xc8\x99tein - fenomenul de conservare a curentului pionic. A ar\xc4\x83tat posibilitatea existen\xc8\x9bei unor noi caracteristici electromagnetice ale particulelor, ce apar \xc3\xaen cazul deterior\xc4\x83rii parit\xc4\x83\xc8\x9bii, \xc8\x99i, pentru prima oar\xc4\x83 (1958-60), a ar\xc4\x83tat existen\xc8\x9ba factorului de form\xc4\x83 de sarcin\xc4\x83 a neutrinului \xc8\x99i deteriorarea parit\xc4\x83\xc8\x9bii atomilor din contul interac\xc8\x9biei slabe. \xc3\x8en anul 1958 a sugerat metoda de detec\xc8\x9bie a particulelor cu durat\xc4\x83 scurt\xc4\x83 de via\xc8\x9b\xc4\x83 prin m\xc4\x83surarea repartiz\xc4\x83rii num\xc4\x83rului produselor de dezintegrare._NEWLINE_\xc3\x8encep\xc3\xa2nd din anii 1970 se ocup\xc4\x83 de teoria gravita\xc8\x9biei (g\xc4\x83uri negre, unde gravita\xc8\x9bionale, magnetohidrodinamic\xc4\x83), \xc3\xaen special de cosmologie, \xc8\x99i astrofizic\xc4\x83, aprofundeaz\xc4\x83 cercet\xc4\x83rile anterioare de fizic\xc4\x83 a particulelor elementare. Unul dintre coautorii efectului de supraradia\xc8\x9bie a g\xc4\x83urilor negre._NEWLINE_\xc3\x8en anul 1971 apare monografia "Teoria gravita\xc8\x9biei \xc8\x99i evolu\xc8\x9bia stelelor", care explic\xc4\x83 evolu\xc8\x9bia stelelor prin procesele fizice, care au loc \xc3\xaen interiorul stelelor \xc8\x99i nu prin ac\xc8\x9biunea for\xc8\x9belor supranaturale, a lui Dumnezeu, sau a unor for\xc8\x9be oculte. \xc3\x8en urm\xc4\x83toarea carte "Structura \xc8\x99i evolu\xc8\x9bia Universului" (1975) ace\xc8\x99ti autori arat\xc4\x83 cum a ap\xc4\x83rut Universul \xc3\xaen urma unei gigantice explozii, cum a evoluat de la o stare extrem de dens\xc4\x83, singular\xc4\x83, la stadiul c\xc3\xa2nd materia a putut s\xc4\x83 se coaguleze \xc3\xaen fluctua\xc8\x9bii de densitate, care s-au transformat ulterior \xc3\xaen galaxii. Ulterior \xc3\xaen interiorul galaxiilor au ap\xc4\x83rut stele, \xc3\xaen urma colapsului gravita\xc8\x9bional al norilor de hidrogen, pentru ca mai apoi \xc3\xaen unele sisteme stelare s\xc4\x83 apar\xc4\x83 planete, inclusiv locuibile.'